El govern de Gandia exigix en un manifiest la reobertura del servici d'Urgències en Corea
28 febrer 2025

## El govern de Gandia exigix en un manifiest la reobertura del servici d'Urgències en Corea28 febrer 2025Última actualització: 28 febrer 2025

![](../gestion/img/e400988d62f31d4eb77f384264a3c4a5d9c37b327bc07aceec57cf57b78457a8.jpeg)  
  

Els grups municipals PSPV-PSOE i Compromís-Més Gandia, que integren el govern de Gandia, han presentat hui en el ple de l’Ajuntament de Gandia un manifest en què expressen el seu rebuig al tancament del servici d’Urgències en el Centre de Salut de Corea i exigixen la seua reobertura immediata.

D’esta manera, el govern municipal reafirma el seu compromís amb la defensa d’una sanitat pública accessible i de qualitat, i continuarà treballant per revertir esta situació en benefici de la ciutadania de Gandia.

Tal com consta en el manifest, el tancament d’este servici ha generat “_un profund malestar entre el veïnat, especialment entre les persones majors, que ara es veuen obligades a desplaçar-se fins al nou Centre de Salut Integral de Roís de Corella_”. A més, s’assenyala que “_esta mesura se suma al tancament dels consultoris auxiliars de Beniopa i Benipeixcar, la qual cosa ha reduït significativament l’accessibilitat a la sanitat pública en la ciutat_”.

El document denuncia la falta d’informació clara per part de la Conselleria de Sanitat i l’absència de diàleg amb l’Ajuntament de Gandia abans d’aplicar estos canvis. També advertix sobre el col·lapse del nou servici d’Urgències de Roís de Corella, que ja ha evidenciat la seua ineficàcia durant els primers mesos de funcionament.

Davant esta situació, els grups municipals han acordat:

Expressar la seua indignació pel tancament de les Urgències en Corea.  
Exigir a la Conselleria de Sanitat la seua reobertura immediata.  
Donar suport a les mobilitzacions veïnals liderades per l’Associació de Veïns de Corea.  
Traslladar esta sol·licitud a la Conselleria de Sanitat i als grups parlamentaris de Les Corts Valencianes.

[Twittear](https://twitter.com/share)